CIA trage un semnal de alarmă faţă de radicalizarea accelerată a românilor. Motivaţi de ura faţă de funcţionarii corupţi şi de hoţia generalizată din ţară, românii devin jihadişti după ce intră pe site-uri precum ANAF sau Ghişeul.ro, unde văd ce taxe trebuie să plătească, deşi nu primesc nimic în schimb.

După doar 5 minute pe site-ul ANAF, unde încerca să afle ce formular trebuie să completeze, un român a intrat cu camionul într-un pod de cale ferată, producând pagube de câteva milioane de euro. Un alt român, care trebuia să achite taxa de gunoi la sectorul 4, a făcut greşeala să intre pe site-ul de taxe locale, sfârşind prin a dinamita un viaduct.

Cei mai mulţi se rezumă însă la acte minore de terorism, respectiv harponează morsele de 300-400 kg care stau în spatele ghişeelor şi spun: “vă lipseşte ceva din dosar”, “nu la noi”, “reveniţi luni”, sau “mergeţi la ghişeul 3”.